Muinasaja kirjanduse antoloogia. Koostanud Amar Annus. Tõlkinud Amar Annus, Michael Heltzer, Kalle Kasemaa, Uku Masing, Jaan Puhvel, Vladimir Sazonov, Sven-Erik Soosaar, Sergei Stadnikov ja Raul Veede.  Tallinn: Varrak, 2005, 350 lk. Muistse Lähis-Ida ja egiptuse kirjanduse lühiülevaateid ja tõlkevalikut sisaldav kogumik on esimene eesti autorite loodud vastavasisuline antoloogia. Kaanani, foiniikia, vanajuuda ja iisraeli kirjanduse tekstid on tõlkinud Michael Heltzer, tõlked hetiidi kirjandusest on teinud Jaan Puhvel, Uku Masingult (1909-1985) on sumeri eepilise loo Lugalbanda tõlge, Kalle Kasemaa sulest aga tõlked Moabi kuninga Meša ja Siiloa tunneli raidkirjadest. Egiptuse kirjanduse tõlked on Sergei  Stadnikovilt. Raul Veede ja Vladimir Sazonov on tõlkinud sumeri eepilise loo Gilgameš ja Akka, Sven-Erik Soosaare tõlgitud on aga Gudea templihümni silinder A. Antoloogia koostajaks on Amar Annus, kelle tehtud on suurem osa tõlkeid sumeri ja akkadi kirjandusest, samuti on ta koostanud raamatu lõpus oleva ülevaatliku lühisõnastiku tähtsamate tekstides mainitud jumaluste ja templite kohta. Tõlgete filoloogilisele täpsusele ja kirjanduslikule kvaliteedile ei ole võimalik etteheiteid teha. Kuna aga kolm või neli  tuhat aastat tagasi loodud muistsed kirjandusteosed on kaasaja  inimesele enamjaolt äärmiselt raskesti mõistetavad, ei oleks kahjuks tulnud veelgi põhjalikumad kommentaarid.